KOMISSION PÄÄTÖS,

tehty 19 päivänä heinäkuuta 1995,

kivihiiliteollisuuden hyväksi tarkoitettujen tukien myöntämisen sallimisesta Ranskalle vuodeksi 1994 (Ainoastaan ranskankielinen teksti on todistusvoimainen) (ETA:n kannalta merkityksellinen teksti) (95/465/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY (1) ja erityisesti sen 2 artiklan 1 kohdan ja sen 9 artiklan,

sekä katsoo, että:

I

Ranska ilmoitti komissiolle 2 päivänä toukokuuta 1994 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti rahoitustoimenpiteistä, jotka se aikoi toteuttaa kivihiiliteollisuuden hyväksi vuoden 1994 osalta.

Kyseisessä ilmoituksessa Ranska ilmoitti komissiolle, ettei se kykenisi toimittamaan komissiolle päätöksen 8 artiklan mukaisia tuotannon vähentämissuunnitelmia julkisten viranomaisten hyväksyntää edeltävien yhteisneuvottelujen Ranskan kivihiiliteollisuuden kehittymisestä Charbonnages de France -yrityksen ja työmarkkinaosapuolten kesken ollessa yhä käynnissä.

Ranska ilmoitti 9 päivänä joulukuuta 1994 kivihiiliteollisuuttaan koskevan tuotannon vähentämissuunnitelman suuntaviivoista.

Ranska toimitti lisätietoja 25 päivänä huhtikuuta 1995 päivätyssä kirjeessä.

Päätöksen N:o 3632/93/EHTY mukaisesti komissio

- antaa lausunnon siitä, onko kivihiiliteollisuuden tuotannon vähentämissuunnitelma päätöksessä esitettyjen yleisten ja erityisten päämäärien mukainen,

- vahvistaa vuodeksi 1994 seuraavat rahoitustoimenpiteet:

- toiminnasta aiheutuvien tappioiden korvaamiseksi tarkoitettu 1 962 miljoonan Ranskan frangin suuruinen tuotannon vähentämistuki,

- tutkimus- ja kehitystyöhön tarkoitettu 15 miljoonan Ranskan frangin suuruinen tuki,

- poikkeuksellisten kustannusten kattamiseen tarkoitettu 4 032 miljoonan Ranskan frangin suuruinen tuki.

Ranskan suunnittelemat rahoitustoimenpiteet kivihiiliteollisuuden edistämiseksi täyttävät päätöksen N:o 3632/93/EHTY 1 artiklan vaatimukset, ja komission on hyväksyttävä ne sen 9 artiklan mukaisesti, joka perustuu erityisesti 2 artiklassa lueteltuihin yleisiin päämääriin ja vaatimuksiin ja 4, 5 ja 6 artiklassa vahvistettuihin erityisvaatimuksiin. Tarkastellessaan toimenpiteitä komissio arvioi, ovatko ne yhdenmukaiset sille tiedoksi toimitettujen suunnitelmien kanssa mainitun päätöksen 9 artiklan 6 kohdan mukaisesti.

II

Ranskan ilmoittama kivihiiliteollisuuden tuotannon vähentämissuunnitelma on tutkittava päätöksen N:o 3632/93/EHTY 2 artiklan 1 kohdassa vahvistettujen yleisten päämäärien ja vaatimusten ja 4 artiklassa vahvistettujen erityisten päämäärien perusteella.

Tietoisina päätöksen N:o 3632/93/EHTY täytäntöönpanon taloudellisista ja sosiaalisista vaikutuksista Ranskan viranomaiset käynnistivät avoimuuden vuoksi ja yksimielisyyteen pääsemiseksi laajat yhteisneuvottelut kaikkien kivihiilialan toimijoiden kanssa.

Näiden yhteisneuvottelujen ansiosta voitiin muodostaa yhteinen näkemys Ranskan kivihiilialan tulevaisuudesta ja ne johtivat Charbonnages de France -yrityksen ja ammattiyhdistysten välisen kansallisen kivihiilialan sopimuksen (Pacte Charbonnier) laatimiseen ja allekirjoittamiseen.

Kyseisessä kivihiilialan sopimuksessa määrätään kivihiilen louhinnan lopettamisesta asteittain vuoteen 2005 mennessä. Sosiaalisten ja alueellisten ongelmien vaikeuden vuoksi Ranskan viranomaiset eivät voi noudattaa sulkemissuunnitelman loppuun saattamisen määräaikaa, joka päätöksen 3632/93/EHTY mukaisesti oli asetettu vuodeksi 2002.

Sulkemisten porrastamisen kymmenelle vuodelle oli määrä lieventää herkästi syntyviä sosiaalisia ja alueellisia ongelmia erityisesti alueilla, jotka jo useiden vuosien ajan ovat kärsineet hiiliteollisuuden rakennemuutoksen seurauksista. Tämän porrastamisen ansiosta voidaan ikään perustuvien etuustoimenpiteiden piiriin saattaa mahdollisimman suuri määrä työntekijöitä vuoteen 2005 mennessä.

Mainittuihin toimenpiteisiin turvautumista koskevista tarkoista yksityiskohtaisista säännöistä neuvotellaan edelleen kivihiilialan sopimuksen allekirjoittajien kesken.

Tuotannon vähentämissuunnitelma koskee niitä kahta kivihiililouhosta, jotka vielä ovat toiminnassa, eli Lorrainen ja Centre-Midin kivihiililouhoksia.

Lorrainen kivihiililouhos on määrä sulkea vasta päätöksen voimassaoloajan päättymisen jälkeen, vuoteen 2005 mennessä. Ottaen huomioon Moselle-Estin alueen taloudellisen ja sosiaalisen tilanteen vaikuttaa siltä, että kivihiilen louhinnan jatkaminen kyseiseen vuoteen asti on tarpeen. Päätöksen 4 artiklan erityisvaatimusten mukaisesti ajanjakson 1994-1995 tuotantokustannusten kattamiseen tarkoitetut tuet ovat osa asteittaista ja jatkuvaa tuotannon vähentämissuunnitelmaa, jonka avulla tuontantoa on määrä supistaa 7,2 miljoonasta tonnista vuonna 1994 noin 3,5 miljoonaan tonniin vuonna 2002 työvoiman vähetessä saman ajanjakson aikana noin 6 000 yksikköä.

Mitä tulee kivihiililouhokseen Centre-Midin alueella, jolla sosiaaliset ja alueelliset ongelmat ovat yhtä vaikeita, tuotantoa olisi supistettava yhdestä miljoonasta tonnista vuonna 1994 vähintään 500 000 tonniin vuonna 2002.

Edellä olevat näkökohdat huomioon ottaen Ranskan ilmoittamat tuotannon vähentämissuunnitelmat täyttävät päätöksen 2 artiklan 1 kohdan toisen luetelmakohdan vaatimukset sen vuoksi, että ne osaltaan auttavat ratkaisemaan tuotantoyksiköiden tuotannon kokonaisvaltaiseen tai osittaiseen vähentämiseen liittyviä sosiaalisia ja alueellisia ongelmia.

Edellä olevan perusteella Ranskan esittämät suunnitelmat ovat päätöksessä määriteltyjen tavoitteiden ja vaatimusten mukaiset.

III

Se 1 962 miljoonan Ranskan frangin suuruinen määrä, jonka Ranska aikoo myöntää kivihiiliteollisuudelle päätöksen N:o 3632/93/EHTY 4 artiklan mukaisesti, on tarkoitettu korvaamaan osittain Charbonnages de France -yrityksen toiminnasta aiheutuvat tappiot. Tämä tuki on osa yrityksen tuotannon vähentämistä koskevaa suunnitelmaa, joka johtaa louhinnan lopettamiseen kokonaan vuoteen 2005 mennessä.

Ottaen huomioon yrityksen tuotannon vähentämisestä aiheutuvat poikkeukselliset sosiaaliset ja alueelliset seuraukset Ranskan hallitus on yhteisymmärryksessä työmarkkinaosapuolten kanssa päättänyt porrastaa sulkemiset vuoteen 2005 asti. Päätöksen 3 artiklan 1 kohdan mukaisesti komissio on kivihiilen tuotantovuoden 1994 osalta varmistanut, että tonneina ilmoitettu tuki ei minkään tuotantoyksikön osalta ylitä tuotantokustannusten ja seuraavana tuotantovuonna odotettavissa olevan tulon välistä eroa.

Päätöksen 2 artiklan 1 kohdan toisen luetelmakohdan mukaisesti tämä tuki auttaa osaltaan ratkaisemaan tuotantoyksiköiden tuotannon kokonaisvaltaiseen tai osittaiseen vähentämiseen liittyviä sosiaalisia ja alueellisia ongelmia.

Edellä oleva huomioon ottaen ja Ranskan toimittamien tietojen perusteella todetaan, että vuodeksi 1994 myönnetty tuki on yhdenmukainen päätöksen 3632/93/EHTY päämäärien ja markkinoiden moitteettoman toiminnan kanssa.

IV

Se 15 miljoonan Ranskan frangin suuruinen määrä, jonka Ranska aikoo myöntää Charbonnages de Francelle päätöksen N:o 3632/93/EHTY 6 artiklan mukaisesti, on tarkoitettu tueksi yrityksen tutkimus- ja kehitystyölle. Tämä tuki, jonka suuruus on 16 prosenttia yrityksen tutkimus- ja kehitystyön kokonaiskustannuksista, koskee kaivosalalla pääasiassa suorituskyvyn parantamista sekä kokojen että kaivantojen osalta, työturvallisuuden ja työolojen parantamista (erityisesti harjoittamalla tutkimustoimintaa ergonomian, tuuletuksen ja kaivoskaasuun liittyvien ongelmien osalta työturvallisuuden aloilla), kauko-ohjauksen, televalvonnan ja teletiedonsiirron käytön tehostamista ja ympäristöä, sekä kivihiilen käytön alalla eri kivihiililajien käyttäytymistä, tuhkan hyväksikäyttöä, kaasumaisten epäpuhtauksien analysointia ja liejukerrosten kehittämistä.

Tämän kaivosteknologian parantamista ja sen kautta tuotantokustannusten alentamista kaivosalalla edistävän tuen ansiosta voidaan tukia pienentää asteittain. Tukea tutkiessaan komissio varmisti, että se on tutkimus- ja kehitystyöhön myönnettävää valtiontukea koskevassa yhteisön kehyksessä asetettujen sääntöjen mukainen.

Edellä oleva huomioon ottaen ja Ranskan toimittamien tietojen perusteella todetaan, että vuodeksi 1994 myönnetty tuki on yhdenmukainen päätöksen 3632/93/EHTY päämäärien ja markkinoiden moitteettoman toiminnan kanssa.

V

Se 4 032 miljoonan Ranskan frangin suuruinen tuki, jonka Ranska aikoo myöntää kivihiiliteollisuudelle, on tarkoitettu kattamaan nykyaikaistamisesta, järkeistämisestä ja uudelleenjärjestelystä kivihiiliteollisuudelle aiheutuvat poikkeukselliset kustannukset ja kustannukset, jotka eivät liity tavanomaiseen tuotantoon (aikaisempien kausien kulut).

Tämä tuki kattaa päätöksen N:o 3632/93/EHTY 5 artiklan mukaisesti ainoastaan ne kustannukset, jotka kyseisen päätöksen liitteessä on mainittu:

- 363 miljoonaa Ranskan frangia ennen lakisääteistä eläkeikää eläkkeelle siirrettyjen työntekijöiden sosiaaliturvamaksuista aiheutuneisiin kustannuksiin,

- 252 miljoonaa Ranskan frangia muihin uudelleenjärjestelyn ja järkeistämisen myötä työttömiksi jääneille työntekijöille maksettuihin poikkeuksellisiin kustannuksiin,

- 64 miljoonaa Ranskan frangia vero-, laki- ja hallinnollisista säännöksistä ja määräyksistä aiheutuviin jäännöskustannuksiin,

- 147 miljoonaa Ranskan frangia uudelleenjärjestelyistä aiheutuneisiin ylimääräisiin töihin,

- 22 miljoonaa Ranskan frangia aikaisemmin käytössä olleista louhinta-alueista johtuviin kaivostyön vaurioihin,

- 44 miljoonaa Ranskan frangia teollisuuden uudelleenjärjestelyistä johtuvaan poikkeukselliseen sisäiseen arvonalennukseen,

- 2 867 miljoonaa Ranskan frangia uudelleenjärjestelyistä seuranneesta maksajien vähenemisestä johtuvaan yritysten sosiaaliturvamaksujen suurenemiseen.

Tätä tukea voidaan pitää yhteismarkkinoille soveltuvana, jos sen määrä ei ole kustannuksia suurempi. Toimitetut tiedot tarkistettuaan komissio toteaa tämän edellytyksen täyttyvän. Edellä oleva huomioon ottaen ja Ranskan toimittamien tietojen perusteella todetaan, että vuodeksi 1994 myönnetty tuki on yhdenmukainen päätöksen 3632/93/EHTY päämäärien ja markkinoiden moitteettoman toiminnan kanssa.

Päätöksen N:o 3632/93/EHTY 3 artiklan 1 kohdan toisen luetelmakohdan ja 9 artiklan 2 ja 3 kohdan mukaisesti komission on varmistettava, että sen nykyisen tuotannon osalta sallimat tuet on käytetty ainoastaan päätöksen 4 ja 6 artiklassa mainittuihin tarkoituksiin. Komissiolle on tätä varten toimitettava tiedoksi maksettujen tukierien suuruudet ja niiden jakotapa,

ON TEHNYT TÄMÄN PÄÄTÖKSEN:

1 artikla

Ranska saa toteuttaa kivihiiliteollisuutensa hyväksi seuraavat vuotta 1994 koskevat toimenpiteet:

- toiminnasta aiheutuvien tappioiden korvaamiseksi tarkoitettu 1 962 miljoonan Ranskan frangin suuruinen tuotannon vähentämistuki,

- tutkimus- ja kehitystyöhön tarkoitettu 15 miljoonan Ranskan frangin suuruinen tuki,

- poikkeuksellisten kulujen kattamiseen tarkoitettu 4 032 miljoonan Ranskan frangin suuruinen tuki.

2 artikla

Ranskan on ilmoitettava vuodeksi 1994 tämän päätöksen mukaisesti tosiasiallisesti maksetut tuen määrät 30 päivään syyskuuta 1995 mennessä.

3 artikla

Tämä päätös on osoitettu Ranskan tasavallalle.

Tehty Brysselissä 19 päivänä heinäkuuta 1995.

Komission puolesta

Hans VAN DEN BROEK

Komission jäsen

(1) EYVL N:o L 329, 30.12.1993, s. 12